Author: Институт перевода Библии
Date: 2022-09-30T19:41:52.746656+00:00

КъэбарышӀур: ШӀошъхъуныгъэ зиӀэхэу Филиппи къалэм дэсхэм апостол Паул тхылъэу афитхыгъэр

КъэбарышӀур: ШӀошъхъуныгъэ зиӀэхэу Филиппи къалэм дэсхэм апостол Паул тхылъэу афитхыгъэр

1. ШӀошъхъуныгъэ зиӀэхэу Филиппи къалэм дэсхэм апостол Паул тхылъэу афитхыгъэр

ШӀошъхъуныгъэ зиӀэхэу Филиппи къалэм дэсхэм апостол Паул тхылъэу афитхыгъэр

ШӀошъхъуныгъэ зиӀэхэу Филиппи къалэм дэсхэм апостол Паул тхылъэу афитхыгъэр

1. 1

2. 2

3. 3

4. 4

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ ФИЛИППИ КЪАЛЭМ ДЭСХЭМ АПОСТОЛ ПАУЛ ТХЫЛЪЭУ АФИТХЫГЪЭР

ШӀуфэс

1^1Сэ сы Паул. Сэррэ Тимофейрэ[*] Христос Исус тыфэлажьэ. Тимофей сигъусэу шъо, Тхьэм ицӀыф лъапӀэхэу Филиппи къалэм[*] дэсхэу, Исус Христос зыгу илъхэм, шъуичылыс иӀэшъхьэтетхэмрэ[*] иӀэпыӀэгъухэмрэ[*] шъуигъусэхэу, мы тхылъыр къышъуфэсэтхы+.

2Тхьэу тя Тэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт.

Паул шӀошъхъуныгъэ зиӀэхэу Филиппи дэсхэм Тхьэм зэрафелъэӀурэр

3Сыгу шъукъэкӀ къэси, си Тхьэ щытхъу фэсэшӀы+. 4Сыдигъуи шъо пстэуми пае Тхьэм сызелъэӀукӀэ, гушӀуагъокӀэ селъэӀу, 5сыда пӀомэ, апэрэ мафэм къыщегъэжьагъэу джырэ нэсыфэ, къэбарышӀум сэ фэсшӀэгъэ Ӏофым шъуиӀахь хэлъыгъэшъ ары+. 6Шъугухэм ащиублэгъэ Ӏофыр Исус Христос дунаим къызыкӀожьыщт мафэм нэс Тхьэм зэрэригъэкъущтым сыщэгугъы+.

7Шъо пстэуми аущтэу сызэрышъоплъырэр тэрэз, сыда пӀомэ, Ӏэхъу-лъэхъу къыстыралъхьагъэми, къэбарышӀум пэуцухэрэм пэгъокӀ ястыми, къэбарышӀум ишъыпкъагъэ къэзгъэлъагъоми сыгу шъуилъ зэпыт, шъо пстэури сигъусэхэу Тхьэм ынэшӀу къызщифэхэрэр+. 8Исус Христос ишӀулъэгъу сыгу илъэу шӀу шъузэрэслъэгъурэмкӀэ Тхьэр сишыхьат+.

9Тхьэм сызэрелъэӀурэр шӀэныгъэмрэ зэхэшӀыкӀ пстэумрэ ягъусэу, шӀулъэгъу нахьыбэ шъуиӀэ зэпытыныр ары+. 10ЕтӀанэ нахьышӀур зыфэдэр зэхэшъушӀыкӀын шъулъэкӀыщт, шъугухэри къабзэхэу, зыми шъузэригъэмысэн зи щымыӀэу, Христос дунаим къызыкӀожьыщт мафэм нэс шъупсэущт. 11Аущтэу шӀугъэу шъыпкъэм къыхэкӀырэр Исус Христос шъугухэм инэу къарилъхьащт, цӀыфмэ Тхьэм щытхъушхо фашӀыным, ежь агъэлъэпӀэным пае.

Христос уфэлэжьэныр ары щыӀэныгъэ шъыпкъэр

12ШъушӀэнэу сыфай, сшыхэр, къэбарышӀу гъэӀуным иӀоф сэ къысэхъулӀэгъэ Ӏофхэм яшӀуагъэ зэрэрагъэкӀыгъэр. 13Аущтэу Кайсарым иунэшхо преторие икъэрэгъулхэмрэ адрэ цӀыф пстэумрэ нафэ афэхъугъ, Христос сызэрэфэлажьэрэр ары Ӏэхъу-лъэхъур къызкӀыстыралъхьагъэр+. 14Ащ нэмыкӀэу, цӀыфхэм Ӏэхъу-лъэхъу къызэрэстыралъхьагъэм пае, сшыхэу Зиусхьаныр зыгу илъхэм янахьыбэхэм агухэм зыкъаӀэтызэ, мыщынэхэу Тхьэм игущыӀэхэр нахь гушхокӀэ агъэӀухэу аублагъ+.

15Шъыпкъэ, шъугъонымрэ зэщыхьанымрэ агухэм арылъхэу, Христос икъэбар зыгъэӀухэрэри щыӀэх, ау нэмыкӀ цӀыфхэм агухэм шӀугъэ зэрарылъым пае, Христос икъэбар агъэӀу+. 16Апэрэхэм агухэм зэщыхьаныр арылъэу, гумыкъэбзагъэкӀэ Христос икъэбар агъэӀу. СиӀэхъу-лъэхъу джыри нахь щэчыгъуае ашӀын агу хэлъ. 17Адрэхэм щӀулъэгъу агухэм зэрарылъым пае, Христос икъэбар агъэӀу. Христос икъэбарышӀу пэуцухэрэм пэгъокӀ ястыжьынэу Тхьэм сызэригъэнэфагъэр ашӀэ. 18Ар Ӏофэп. Аущтэуми нэмыкӀыми, гухэлъ бзаджэкӀи гухэлъышӀукӀи Христос икъэбар агъэӀу хъумэ, сэгушӀо. ЫкӀи сыгушӀо зэпытыщт, 19сыда пӀомэ, Тхьэм шъузэрелъэӀурэм паий, Исус Христос ы Псэ ЛъапӀэ ӀэпыӀэгъу къызэрэсфэхъурэм паий, мы къиным сыкъызэрэхэкӀыжьыщтыр сэшӀэшъ ары+. 20ЗыкӀи сызтеукӀытыхьан Ӏоф горэ щымыӀэу, джыри сыдигъуи, сыпсауми, сылӀэми, спкъыкӀэ Христос гушхокӀэ зэрэзгъэлъэпӀэ зэпытыщтым сыкӀэхъопсы ыкӀи сыщэгугъы+. 21Сыда пӀомэ, сэ щыӀэныгъэ шъыпкъэу зыфасӀорэр Христос сыфэлэжьэныр ары, сылӀэми ишӀуагъэ къысэкӀыщт. 22Ау мы пкъым сыщыпсэун фаемэ, шӀугъэ къызхэкӀырэ Ӏоф сшӀэн слъэкӀыщт. Ау а ӀофитӀум язэу къыхэсхыщтыр сшӀэрэп. 23А ӀофитӀумэ сырагъэзы. Мы дунаим сехыжьынышъ, Христос сыригъусэ сшӀоигъу. Ар бэкӀэ нахьышӀу+. 24Ау мы пкъым сыкъыхэнэныр нахь шъуищыкӀэгъэшху. 25Ащ сыщыгугъэу, мыщ дэжьым сыкъызэрэнэжьыщтри, гушӀуагъо игъусэу шъуишӀошъхъуныгъэ нахь пытэ хъу зэпытыным пае, шъуадэжь сызэрэщыӀэщтри сэшӀэ. 26Ащыгъум шъуадэжь сыкъызыкӀожькӀэ, Христос Исус къысфишӀэгъэ Ӏофым лъэшэу шъущыгушӀукӀын шъулъэкӀыщт.

27ЗэкӀэми анахьэу Христос ехьылӀэгъэ къэбарышӀум фэшъуашэу шъузекӀу. Ащыгъум сыкъакӀоу шъуслъэгъумэ е сыщымыӀэу шъуикъэбар зэхэсхымэ, зыгу-зыпсэу гъогу занкӀэм шъыпкъэу шъурыкӀоу, шъузэгурыӀоу, къэбарышӀоу шъушӀошъ хъурэм пае инэу шъузэдэлажьэу,+
28къышъупэуцухэрэм зыкӀи шъузэращымыщынэрэри сшӀэщт. Ахэр зэрэкӀодыжьыщтхэри, шъо шъумыкӀодэу шъукъызэрэнэжьыщтри шъуизекӀуакӀэ нафэу аригъэлъэгъущт. ШъумыкӀодэу шъукъэзгъэнэжьыщтыр Тхьэр ары. 29Сыда пӀомэ, ХристоскӀэ шӀошъхъуныгъэ шъуиӀэным имызакъоу, Христос паий къин шъущэчынэу Тхьэм ынэшӀу щыфэныгъэкӀэ фит шъуишӀыгъ+. 30Сэ бэнэным сыхэтэу зэрэшъулъэгъугъэм фэдэу, шъори джы шъухэт, джыри а бэнэным сызэрэхэтыр зэхэшъухыгъ+.

ЯТӀОНЭРЭШЪХЬ

Христос ары Зиусхьаныр

2^1Христосэу шъугухэм арылъым шъуегъэгушхоба? ИшӀулъэгъу шъуигукъао къышъушъхьэщихырэба? Тхьэм ы Псэ ЛъапӀэ шъугухэм арылъба? Гуфэбагъи гукӀэгъуи зэфышъуиӀэба? 2Ащыгъум сигушӀуагъо ижъугъэкъу: шъуигупшысакӀэ зы орэхъу, а зы шӀулъэгъур шъуерэӀ, зыгу-зыпсэ шъухъу+. 3Зэщыхьанри зышӀошӀыжьынри шъугухэм арылъхэу зи шъумышӀэ, шъумыпагэуи нэмыкӀ цӀыфхэр шъушъхьэ зэрэшъулъытэжьырэм нахьи нахь инхэу шъулъытэх+. 4Хэти ежь ышъхьэ иӀоф закъо ерэмыплъ, нэмыкӀ цӀыфхэм яӀофми ярэплъ+.

5ШъуигупшысакӀэ Христос Исус игупшысакӀэ фэдэ орэхъу:

6Христос Исус Тхьэм ищытыкӀэ-псэукӀэ хэлъыгъэ пэтми, Тхьэм зэрэфэдэм ишӀуагъэ ежь зэригъэкӀыжьыным ыуж итыгъэп+. 7Ау ежь зигъэцӀыкӀуи, Ӏофтабгэм ищытыкӀэ-ипсэукӀэ иӀэ хъугъэ. ЦӀыфым фэдэ хъугъэ, итеплъи цӀыфхэм ятеплъэ фэдагъ+. 8Ежь зигъэцӀыкӀуи, лӀэныгъэм нэсыфэ Тхьэм фэӀорышӀагъ, къащым зэрэтелӀыхьагъэри къыхиубытэу+. 9Арышъ, Тхьэм ар ыгъэини, цӀыф пстэуми ацӀэхэм анахь цӀэшхор[*] къыритыгъ+. 10Аущтэу зыкӀэхъугъэр Исус ыцӀэ щытхъу фашӀэу, щыӀэ пстэури лъэгонджэмышъхьэкӀэ тӀысынхэр ары, уашъоми, чӀылъэми, чӀылъэ чӀэгъыми[*] щыӀэхэр ары,+
11бзэгу пстэуми Исус Христос зэрэ Зиусхьаныр зэкӀэмэ апашъхьэ къыщаӀонри ары. Аущтэуи Тхьэу Ты лъапӀэм щытхъушхо фашӀыщт.

Жъуагъохэм шъуафэдэу цӀыфхэм шъукъызэрахэлыдыкӀыщтыр

12Арышъ, силъапӀэхэр, шъуадэжь сызыщэӀэм, шъукъызэрэсфэӀорышӀэщтыгъэм фэдэу, джы шъуадэжь сызыщымыӀэми, ащ нахьи бэкӀэ нахь шъукъысфэӀорышӀэн фае: Тхьэм ишӀолӀыкӀ шъугухэм арылъэу, шъугухэр кӀэзэзхэу, шъумыкӀодэу шъукъызэрэнэжьыщтым лъэшэу ыуж шъуит, 13сыда пӀомэ, ежь игъоу ылъытэрэ Ӏофхэм шъуафэенэуи жъугъэцэкӀэнхэуи шъозгъэлъэкӀырэр Тхьэр ары+.

14Сыд шъушӀэми, шъумытхьаусхэу, шъуемыхъырэхъышэу шъушӀэ, 15лажьэ зи шъуимыӀэным, гукъэбзагъэ шъуиӀэным пае. Ащ фэдэ зыхъукӀэ, зыми шъузэригъэмысэн зи щымыӀэу, цӀыф къаигъэхэм, къуанчэхэм шъуахэтэу, Тхьэм шъурибыныщт+. 16ЩыӀэныгъэр тиӀэ зыгъэхъурэ гущыӀэхэр шъуӀэ илъхэу, дунэе шӀункӀым жъуагъохэм шъуафэдэу а цӀыфхэм шъукъахэлыдыкӀыщт. Аущтэу зыхъукӀэ, хьаулыеу сызэрэмылэжьагъэм ыкӀи сызэрэмыулэугъэм Христос дунаим къызыкӀожьыщт мафэм сыгушӀощт+. 17Шъо Тхьэм къурмэныпхъэу фэшъушӀырэр шъуишӀошъхъуныгъ ары. А къурмэныпхъэм сищыӀэныгъэ ылъ текӀагъэ хъуми, сыгушӀощт, шъори зэкӀэ сышъуигъусэу сыгушӀощт+. 18Арышъ, шъори шъуигопэн фае, шъусигъусэуи шъугушӀон фае.

Тимофейрэ Епафродитрэ

19Тимофей[*] бэ темышӀэу къышъуфэзгъэкӀонэу Зиусхьан Исус сыщэгугъы, шъуикъэбархэр зэхэсхыхэмэ, сыгу псэфыжьыным пае+. 20Ишъыпкъэу къышъуфэгумэкӀэу Тимофей нэмыкӀ зи сиӀэп. 21ЦӀыф пстэури яӀофхэм ауж итых нахь, Исус Христос игъоу ылъытэрэ Ӏофхэм ауж итхэп+. 22Тимофей ишъыпкъагъэ шъо шъошӀэ. Ыкъо ятэ зэрэдэлажьэрэм фэдэу, къэбарышӀу гъэӀуным иӀофкӀэ къыздэӀэпыӀагъ+. 23СиӀофхэр зэрэхъущтхэр зэрэсшӀэу, къышъуфэзгъэкӀонкӀэ сэгугъэ. 24Сэри бэ темышӀэу шъуадэжь сыкъэкӀонэу Зиусхьаным сыщэгугъы.

25Ащ нэмыкӀэу, Епафродит[*] къышъуфэзгъэкӀожьын фаеу сэлъытэ. Ар тэ тшы, ежьыррэ сэррэ тызэдэлэжьагъ, тызэдэулэугъ. Джары шъо шъуилӀыкӀоу, ӀэпыӀэгъу сищыкӀагъэ зэхъум, къыслъыплъэнэу къысфэжъугъэкӀогъагъэр+. 26Шъо зэкӀэми шъуилъэгъужьынэу ар лъэшэу къышъуфэлӀэ, зэрэсымэджагъэр зэрэзэхэшъухыгъэм паий мэгумэкӀы. 27Шъыпкъэ, лӀэным нэсыгъэу сымэджагъ. Ау Тхьэм гукӀэгъу къыфишӀыгъ, ежь изакъоп, сэри гукӀэгъу къысфишӀыгъ, сыгу къемыо зэпытыным пае. 28КъышъуфэзгъэкӀожьынэу сызфэгузажъорэр ар шъулъэгъужьмэ, шъо гушӀуагъо шъуиӀэнэуи, сэ сигумэкӀ нахь макӀэ хъунэуи ары. 29Зиусхьаныр шъо шъугухэм зэрарылъым фэдэу, ащ ыгуи зэрилъым пае, гушӀогъо пстэумкӀэ шъупэгъокӀ. Ежь фэдэ цӀыфхэм лъытэныгъэ афэшъушӀ,+
30сыда пӀомэ, Христос иӀоф пае лӀэныгъэм пэблагъэ хъугъэ. Шъо сэ къысфэшъушӀэн шъумылъэкӀыгъэ ӀэпыӀэгъу къысфэхъуным пае ыпсэ шъхьасыгъэп.

ЯЩЭНЭРЭШЪХЬ

Тхьэм дэжь къикӀырэ шъыпкъагъэр

3^1Аужыпкъэм, сшыхэр, Зиусхьаныр шъугухэм зэрарылъым пае шъугушӀу. А Ӏоф дэдэхэр къышъуфэстхыжьынхэр сэркӀэ къинэп, ахэр къызэрэстхыжьхэрэми ишӀуагъэ къышъокӀыщт+.

2Хьэхэм афэдэ цӀыфхэу[*], бзэджагъэ зышӀэхэу, адрэ цӀыфхэр сунэт зышӀыхэрэм защышъудзый+. 3Шъыпкъэу сунэт ашӀыгъэхэр тэры, тэ, Тхьэм ы Псэ ЛъапӀэ илъэкӀыкӀэ Тхьэм фэлажьэхэу, Христос Исус рыпагэхэу, пкъым епхыгъэ Ӏофхэм ащымыгугъыхэрэр+. 4Аущтэу щыт пэтми, сэри ащ фэдэ Ӏофхэм сащыгугъын слъэкӀыщтыгъ. ЦӀыф горэ пкъым епхыгъэ Ӏофхэм ащыгугъын ылъэкӀынэу къышӀошӀымэ, сэ а цӀыфым нахьи а Ӏофхэм нахь сащыгугъын слъэкӀыщт+. 5Сэ мэфий сыныбжьэу сунэт сашӀыгъ, израиль лъэпкъым сыщыщ, Бен-Ямин илӀакъо сыщыщ, джуртмэ сакъыхэкӀыгъ, Тэурат хабзэм тетэу сыпсэоу фарисей купым сыщыщыгъ+. 6Тхьэ гъэлъэпӀэным сыгу етыгъэу сыпылъэу, чылыс зэӀукӀэм щыщхэм къин язгъэщэчыщтыгъ. Тэурат хабзэм итхэр бгъэцэкӀэнхэм ягъогукӀэ шъыпкъагъэ бгъотыщтыгъэмэ, зыми сызэригъэмысэн зи щыӀэщтыгъэп+.

7Ау джы Христос зыфэдэр зэзгъэшӀэным пае, Ӏофхэу зишӀуагъэ сэркӀэ къакӀощтыгъэхэм пкӀэ ямыӀэжьэу сэлъытэ. 8Шъыпкъэ, Ӏоф пстэуми пкӀэ ямыӀэжьэу сэлъытэ. Сыда пӀомэ, си Зиусхьан Христос Исус зыфэдэр зэзгъэшӀэныр Ӏофхэу щыӀэ пстэуми анахьи нахьышӀу. Ежь сыфэлэжьэным пае, зэкӀэри хэсынагъ, Ӏоф пстэуми пкӀэ ямыӀэжьэу сэлъытэ, Христос сиӀахьышӀу хъуным, 9ежь сыгу илъыным пае. Тхьэм ежь дэжькӀэ шъыпкъагъэ сиӀэу зэрилъытэрэм хэлъэп сэ ӀофышӀухэу сшӀагъэхэм яӀоф. Сэ зыфасӀорэр Тхьэм ежь дэжькӀэ шъыпкъагъэ сиӀэу зыкӀилъытэрэр ХристоскӀэ шӀошъхъуныгъэ зэрэсиӀэр ары. Тэурат хабзэм итхэр згъэцэкӀэнхэм иӀоф ащ хэлъэп. А шъыпкъагъэу сиӀэр Тхьэм дэжь къекӀы, шӀошъхъуныгъэми тет+. 10Христос зыфэдэр зэзгъэшӀэнэу сыфай, ар лӀагъэхэм къызэрахэтэджыкӀыжьыгъэм къикӀырэ лъэкӀыр зыфэдэри зэзгъэшӀэнэу сыфай. Христос къинхэу ыщэчыгъэхэм сиӀахь ахэлъынэу сыфай, ежь зэлӀэм, зэрэщытыгъэм фэдэуи сыхъунэу сыфай+. 11Аущтэу Тхьэм лӀагъэхэм сыкъахигъэтэджыкӀыжьыным сыщэгугъы.

Ӏофхэу сызщыгугъыхэрэм сызэралъыӀэсыным ыуж сит

12А Ӏофхэу сызщыгугъыхэрэм салъыӀэсыгъэу е зишъыпкъагъэ щыкӀагъэ зимыӀэ цӀыф икъугъэу сыхъугъэу сӀорэп. Ау а Ӏофхэм сызэралъыӀэсыным ыуж сит, ицӀыфхэм ащыщ сыхъунэу Христос Исус къызэрэслъыӀэсыгъэм фэдэу+. 13Сшыхэр, Ӏофхэу сызщыгугъыхэрэм салъыӀэсыгъэу зыслъытэжьрэп, ау зы Ӏоф закъо сыпылъ: блэкӀыгъэ Ӏофхэр сщыгъупшэжьхэу, сапэкӀэ ит Ӏофхэм сызэралъыӀэсыным ыуж сит. 14Зэпэчъэным хахьэрэм фэдэу тыныр къэсхьыным пае, кӀэухым сызэрэнэсыным ыуж сит. А тынэу зыфасӀорэр уашъом сыщыпсэуныр ары, ар къэсхьыныр ары ибынхэм ащыщ сыхъунэу Исус Христос иӀэмыркӀэ Тхьэр къызфысэджагъэр+. 15Тэ тщыщэу хэтрэ цӀыфэу Христос иӀофхэм яхьылӀагъэу щыкӀагъэ зи зимыӀэ цӀыф икъугъэу хъугъэр аущтэу гупшысэн фае. Ӏоф горэм ехьылӀагъэу нэмыкӀ гупшысакӀэ шъуиӀэмэ, Тхьэм ари нафэ къышъуфишӀыщт+. 16Ау тызнэсыгъэм фэшъуашэу тыгупшысэн фае, ащ тетэуи тызекӀон фае.

17Сшыхэр, силъэужхэм шъуакъырыкӀу. ШъузэрэзекӀон фаем ишапхъэу шъодгъэлъэгъугъэм тетэу зекӀохэрэм шъуакӀырыплъ+. 18Сыда пӀомэ, бэрэ къызэрэшъосӀуагъэм фэдэу, джыри сынэпсхэр къехыхэзэ шъосэӀо: цӀыфыбэ Христос икъащ пыи фэхъугъ. 19А цӀыфхэм кӀэухэу афэхъущтыр кӀодыныр ары, ятхьэри ныбэр ары, зэрыпэгэрэ ӀофхэмкӀи укӀытэжьыпхъэх. Мы дунаим иӀофхэм анэмыкӀ ягупшысэхэрэп+. 20Ау тэ тихэку уашъор ары. Зиусхьан Исус Христосэу уашъом къехынышъ, тымыкӀодэу тыкъэзгъэнэжьыщтым тежэ+. 21Ежь илъэкӀышхоу зэрылажьэу, Ӏоф пстэури итетыгъо ыӀэчӀэгъ зэрычӀигъэуцорэмкӀи тпкъы тхьамыкӀэхэр зэблихъунхэшъ, ежь ыпкъэу щытхъушхо зиӀэм фэдэ ыгъэхъущтых+.

ЯПЛӀЭНЭРЭШЪХЬ

4^1Арышъ, шъо, сшыхэу шӀу слъэгъухэу, нэкӀэ слъэгъунхэу сызфалӀэхэрэм, сигушӀуагъори ситанджыри шъоры. ШӀу слъэгъухэрэр, Зиусхьаныр шъугухэм зэрарылъым пае, гъогу занкӀэм пытэу шъутетын фае.

Аужырэ Ӏофхэу Паул агуригъаӀохэрэр

2Зиусхьаныр агухэм зэрарылъым пае, бзылъфыгъэхэу Еводиерэ Синтихиерэ зы гупшысакӀэ яӀэ хъунхэу сялъэӀу+. 3О, къыздэлажьэрэ ныбджэгъу шъыпкъ, ахэмэ уадэӀэпыӀэнэу сыолъэӀу. Ахэри къэбарышӀур цӀыфхэм язгъэӀунымкӀэ къыздэлэжьагъэх, Климентрэ адрэ къыздэлажьэхэрэмрэ ягъусэхэу. Ахэмэ ацӀэхэр мыкӀодыжьын щыӀэныгъэ зыгъотыщт цӀыфхэм ацӀэхэр зэрыт тхылъым итых+.

4Шъо, Зиусхьаныр зыгу илъхэр, шъугушӀо зэпыт. Джыри зэ шъосэӀожьы: шъугушӀу+. 5Шъуигушъэбагъэ цӀыф пстэуми нафэ афэрэхъу. Зиусхьаныр дунаим къызыкӀожьыщт мафэр къэблэгъагъ+. 6Сыд щыщми зешъумыгъэгъап, ау сыд щыщырэ ӀофкӀи Тхьэм шъуелъэӀузэ, щытхъу фэшъушӀызэ, шъуиӀэпыӀэгъу хъунэуи шъуелъэӀузэ, шъуищыкӀагъэхэр ежъугъашӀэх+. 7ЕтӀанэ Тхьэм дэжь къикӀырэ гупсэфэу цӀыфхэм къагурыӀошъущтым нахьи, бэкӀэ нахь иным шъугухэри шъуигупшысэхэри Христос Исус шъугухэм зэрарылъым пае къыухъумэщтых+.

8Аужыпкъэм, сшыхэр, сыд Ӏоф шъыпкъэми, сыд Ӏоф лъытэныгъэ ифэшъуашэми, сыд Ӏоф зафэми, сыд Ӏоф къабзэми, сыд Ӏофэу шъугу зэӀурэми, сыд Ӏоф гуапэми, сыд Ӏофи хэбзэшӀу хэлъми, сыд Ӏоф щытхъу ифэшъуашэми, ащ фэдэ Ӏофхэм шъуягупшыс. 9Ӏофхэу сэ шъозгъэшӀагъэхэри, къышъуфэзгъэнагъэхэри, сэ къасӀохэу зэхэшъухыгъэхэри, сэ сшӀэхэу шъулъэгъугъэхэри жъугъэцакӀэх. Ащыгъум гупсэф къытэзытырэ Тхьэр шъуигъусэ зэпытыщт+.

ШӀошъхъуныгъэ зиӀэхэу Филиппи дэсхэм ятын

10Джыри зэ сэ шъукъызэрэсэгугъужьыгъэм пае, Зиусхьаныр сыгу илъэу, лъэшэу гопэшхо сиӀэ хъугъэ. ЫпэкӀи шъукъысфэгумэкӀыщтыгъ, ау шъукъыздэӀэпыӀэнэу игъо шъуифагъэп. 11ЩыкӀагъэ горэ зэрэсиӀэр арэп аущтэу зыкӀасӀорэр, сыда пӀомэ, сэ сыд къысэхъулӀэми сырырэзэнэу зызгъэсагъ+. 12ТхьамыкӀагъом сыхэтынри, баиныгъэм сыхэтынри зыфэдэр сэшӀэ. СышхэкӀыгъэми мэлакӀэ сэлӀэми, сыбаими сытхьамыкӀэми, – сыдигъуи, сыд къысэхъулӀэми, сырырэзэнэу зызгъэсагъ+. 13Исус Христосэу сэзгъэлъэкӀырэм ыкӀуачӀэкӀэ зэкӀэ сшӀэн слъэкӀыщт+.

14Ау щытми, гузэжъогъоу сызхэтымкӀэ гъусэ шъукъызэрэсфэхъугъэр дэгъоу шъушӀагъэ+. 15Шъо, Филиппи къалэм дэсхэм, зэрэшъушӀэрэмкӀэ, къэбарышӀур згъэӀунэу сыублагъэу Македоние хэкум[*] сыкъызекӀым, ӀэпыӀэгъу хъунымрэ ӀэпыӀэгъум ипэгъокӀ гъотыжьынымрэ яӀофкӀэ шъощ нэмыкӀэу чылыс зэӀукӀэмэ ащыщэу зи гъусэ къысфэхъугъэп. 16Фессалоникэ къалэм[*] сызыщэӀэм, сищыкӀагъэхэр заулэрэ шъуилӀыкӀохэм къысфяжъугъэхьыгъэх+. 17Ар зыкӀасӀорэр шъуитын сехъуапсэкӀэ арэп, ау шъуитын ипэгъокӀ фэдэу шӀу жъугъотыныр ары+. 18Шъуитын пстэури къысӀэкӀэхьагъ, сфикъуным нахьыби сиӀэ хъугъэ. Епафродит[*] къысфежъугъэхьыгъэ тынхэр къысӀэкӀэхьагъэхэшъ, щыкӀагъэ зи сиӀэп. Ахэр Тхьэм ыдэрэ къурмэныпхъэу, ыгу зэӀоу, мэӀэшӀу къызпихырэм фэдэх+. 19Си Тхьэ ибаиныгъэшхоу щытхъушхо зиӀэм фэшъуашэу шъуищыкӀагъэхэр зэкӀэ Христос иӀэмыркӀэ къышъуитыщт+.

20Тхьэу тя Тэ лъапӀэ мыкӀодыжьын щытхъушхор ий. Амин.

Аужырэ шӀуфэс гущыӀэхэр

21Тхьэм ицӀыф лъапӀэхэу, Христос Исус зыгу илъхэм аӀапэ сфэшъуубытыжь. Сигъусэ сшыхэм шӀуфэс къышъуахыжьы+. 22Тхьэм ицӀыф лъапӀэхэм зэкӀэмэ шӀуфэс къышъуахыжьы, анахьэу Кайсарым иунэшхо щыщхэр ары+.

23Зиусхьан Исус Христос игукӀэгъурэ ишӀугъэрэ шъугухэм арылъ орэхъу. Амин.

* 1:1 Тимофей – Паул дэлажьэу, игъогогъухэм ащыщыгъ. Еплъ Апостол. 16:1-3.

* 1:1 Филиппи къалэр – Рим къэралыгъошхом щыщэу Македоние хэкум итыгъ. А хэкур джырэ Грецием итемыр Ӏахьыгъ. Еплъ Апостол. 16:9-40.

* 1:1 Ӏэшъхьэтетыр – алыджыбзэм щыщ гущыӀэу «Ӏэшъхьэтетэу», «зынаӀэ Ӏофхэм атезгъэтэу» зыфаӀорэм етӀанэ мэхьанэу «епископыр» иӀэ хъугъэ.

* 1:1 ӀэпыӀэгъур – етӀанэ мы гущыӀэм мэхьанэу «дьяконыр» иӀэ хъугъэ. Еплъ Рим. 16:1; 1 Тим. 3:8,12.

* 2:9 цӀэшхор – Зиусхьан зыфаӀорэ цӀэшхор ары.

* 2:10 чӀылъэ чӀэгъым – щымыӀэжьхэм ядунай ары.

* 2:19 Тимофей – еплъ 1:1.

* 2:25 Епафродит – Филиппи къалэм щыӀэ чылыс зэӀукӀэм щыщхэм ятын Паул фэзыхьыгъэр ары. Джы Епафродит мы тхылъыр зыдиӀыгъэу Филиппи къалэм ыгъэзэжьыщт.

* 3:2 хьэхэм афэдэ цӀыфхэр – Паул зыфиӀорэр хымэ лъэпкъхэм ащыщхэр чыристан хъунхэм пае, ыпэ рапшӀэу сунэт ашӀынхэ фаеу, чыристан хъугъэ джуртхэу зыӀохэрэр ары.

* 4:15 Македоние хэкур – еплъ 1:1.

* 4:16 Фессалоникэ къалэр – Македоние хэкоу Рим къэралыгъошхом щыщым икъэлэшхуагъ.

* 4:18 Епафродит – еплъ 2:25.

+ 1:1 Апостол. 16:1
+ 1:3 Рим. 1:8, Филимон 1:4, 2 Тим. 1:3
+ 1:5 Апостол. 16:12-40
+ 1:6 1 Кор. 1:8

+ 1:7 2 Кор. 7:3, Ефес 3:1, Кол. 4:18, 2 Тим. 2:9, Филимон 1:1, Фил. 4:14

+ 1:8 Рим. 1:9, Рим. 9:1
+ 1:9 Кол. 1:9, 1 Фесс. 3:12-13, Филимон 1:6
+ 1:13 Апостол. 28:30
+ 1:14 Апостол. 4:31
+ 1:15 2 Кор. 11:13
+ 1:19 Апостол. 16:7

+ 1:20 Марк 8:38, Рим. 1:16, Рим. 14:8, 2 Кор. 5:15

+ 1:23 2 Тим. 4:6
+ 1:27 Ефес 4:1
+ 1:29 Маттэ 5:11-12
+ 1:30 Кол. 1:29, 1 Тим. 4:10
+ 2:2 Фил. 4:2, 1 Пет. 3:8, Рим. 12:16
+ 2:3 Гал. 5:26, Рим. 12:10, Ефес 4:2
+ 2:4 Рим. 15:2-3
+ 2:6 Иуан 1:1, Иуан 5:18, Иуан 10:33
+ 2:7 Маттэ 20:28, Рим. 8:3, 2 Кор. 8:9
+ 2:8 Марк 14:36, Евр. 5:8
+ 2:9 Маттэ 28:18, Ефес 1:21, Евр. 1:4
+ 2:10 Рим. 14:11
+ 2:13 1 Кор. 12:6
+ 2:15 Иудэ 1:24, Маттэ 5:14, Ефес 5:8
+ 2:16 Гал. 2:2
+ 2:17 Апостол. 21:13, 2 Тим. 4:6
+ 2:19 Апостол. 16:1, 1 Фесс. 3:2
+ 2:21 1 Кор. 10:24, 1 Кор. 13:5
+ 2:22 1 Кор. 14:7, 1 Тим. 1:2, 2 Тим. 1:2
+ 2:25 Фил. 4:18

+ 2:29 Рим. 16:2, 1 Кор. 16:18, 1 Фесс. 5:12-13, 1 Тим. 5:17

+ 3:1 Фил. 4:4

+ 3:2 Орэд ЛъапӀэхэр 21:17, Орэд ЛъапӀэхэр 21:21

+ 3:3 Рим. 2:29, Ефес 2:11, Кол. 2:11

+ 3:4 2 Кор. 11:18

+ 3:5 УблапӀэ 17:12, Рим. 11:1, Апостол. 23:6, Апостол. 26:5

+ 3:6 Апостол. 8:3, Гал. 1:13, Марк 10:20, Лука 1:6, Апостол. 22:3, Апостол. 26:5

+ 3:9 Рим. 9:30-31, Рим. 10:5

+ 3:10 Рим. 8:17, 2 Кор. 1:5, Кол. 1:24, 1 Пет. 4:13, Рим. 6:5

+ 3:12 Евр. 11:40
+ 3:14 1 Пет. 5:4, 1 Кор. 9:24-25, 2 Тим. 2:5
+ 3:15 1 Кор. 2:6

+ 3:17 1 Пет. 5:3, 2 Фесс. 3:9, 1 Тим. 4:12, Тит 2:7

+ 3:19 2 Кор. 11:15, 1 Фесс. 5:3, Марк 8:33

+ 3:20 Ефес 2:19, Апостол. 1:11, 1 Кор. 1:7

+ 3:21 1 Кор. 15:35-52, 1 Иуан 3:2, Рим. 8:29, 2 Кор. 3:18, Кол. 3:1

+ 4:2 Фил. 2:2

+ 4:3 МысырикӀыжь 32:32, Орэд ЛъапӀэхэр 68:29, Ӏоф. 3:5

+ 4:4 Фил. 3:1, 1 Фесс. 5:16
+ 4:5 Якъуб 5:8
+ 4:6 Маттэ 6:25, 1 Пет. 5:7
+ 4:7 Иуан 14:27, Фил. 4:7, Кол. 3:15
+ 4:9 Рим. 15:33, 2 Фесс. 3:16
+ 4:11 1 Тим. 6:6, 1 Тим. 6:8
+ 4:12 1 Кор. 4:11, 2 Кор. 11:27
+ 4:13 1 Тим. 1:12
+ 4:14 Фил. 1:7
+ 4:16 Апостол. 17:1
+ 4:17 Рим. 1:13

+ 4:18 Фил. 2:25, УблапӀэ 8:21, МысырикӀыжь 29:18

+ 4:19 Орэд ЛъапӀэхэр 22:1, 2 Кор. 9:8
+ 4:21 Гал. 1:2
+ 4:22 2 Кор. 13:12

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Филиппи къалэм дэсхэм апостол Паул тхылъэу афитхыгъэр

- ШӀошъхъуныгъэ зиӀэхэу Филиппи къалэм дэсхэм апостол Паул тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ